Duitsland identifiseer meer as 400 pedofiele(Argieffoto: pixabay) Meer as 400 vermeende pedofiele is in Duitsland geïdentifiseer as deel van ŉ ondersoek ná ŉ groot kinderpornografienetwerk wat verbind word met die stad Bergisch Gladbach. Altesaam 439 verdagtes is geïdentifiseer en 65 kinders is uit die kloue van pedofiele bevry sedert die netwerk in Oktober 2019 begin is. “Ons het ŉ groot verskeidenheid verdagtes geïdentifiseer – mense wat groot salarisse verdien, hoogs opgeleide mense sowel as jou ‘gewone mense’,” het Michael Esser, die ondersoekgroepleier, gesê. Volgens Esser het die verdagtes redelik normaal met hul alledaagse take voortgegaan “en was daar in hul werksomgewing geen aanduiding dat hulle by dié soort dade betrokke is nie”. Die ondersoek het ook aan die lig gebring dat die meeste van die kinders deur ŉ lid van hul eie familie seksueel mishandel is. Die ouderdomme van die slagoffers strek van een jaar tot 17 jaar, met die jongste verkragtingslagoffer wat drie maande oud was ten tyde van die misdaad. Die Bergisch Gladbach-saak is in 2019 geopen met die inhegtenisneming van ŉ verdagte bekend as Joerg L. Die polisie was toe geskok om op ŉ groot netwerk van pedofiele af te kom wat kinders mishandel het en beelde van die misdade in aanlyn kletsgroepe en besprekingsforums gedeel het. Dit het gelei tot een van Duitsland se grootste ondersoeke oor kinderseksmishandeling. Peter Biesenbach, minister van justisie, het verlede jaar aangekondig dat ondersoekers op 30 000 potensiële verdagtes afgekom het wat met die netwerk verband hou. Joerg L is in Oktober 2020 tot 12 jaar tronkstraf gevonnis vir die seksuele misbruik van sy dogter sedert sy drie maande oud was. Hy is skuldig bevind aan tientalle dade van kindermishandeling en verkragting asook die verspreiding van kinderpornografie, meestal waarby sy dogter betrokke was. Duitsland is die afgelope paar jaar geruk deur verskeie ernstige gevalle van kindermishandeling. Altesaam 11 mense is in Junie 2020 in hegtenis geneem nadat hulle na bewering kinders seksueel misbruik en hul optrede verfilm het. Dié inhegtenisneming volg nadat daar beslag gelê is op video’s en foto’s uit die kelder van ŉ 27-jarige man van die stad Münster. In ŉ vroeëre skandaal in Luegde, 125 km van Münster, het verskeie mans jare lank kinders by ŉ kampterrein mishandel. Die regering het in 2020 strenger strawwe ingestel vir die gebruik en deel van kinderpornografie as deel van maatreëls teen kindermishandeling.